ก.ล.ต.จ่อสรุปเกณฑ์ “ICO” 8 มี.ค.นี้ คาดใช้พร้อม ก.ม.ดูแลเงินดิจิทัลใน Q1/61
ก.ล.ต.จ่อสรุปเกณฑ์ “ICO” 8 มี.ค.นี้ คาดใช้พร้อม ก.ม.ดูแลเงินดิจิทัลใน Q1/61
2 มี.ค. 2561

นางทิพยสุดา ถาวรามร รองเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. เปิดเผยว่า ก.ล.ต.จะมีการประชุมคณะกรรมการกำกับหลักทรัพย์และตลาดหลักทรัพย์ (บอร์ด ก.ล.ต.) ในวันที่ 8 มี.ค.นี้ เพื่อพิจารณาการกำกับดูแลการระดมทุนในรูปแบบเงินดิจิทัล (ICO) ที่เป็นหลักทรัพย์ ซึ่งคาดว่าจะให้บอร์ด ก.ล.ต.พิจารณาเป็นขั้นสุดท้ายได้
ทั้งนี้ แม้ทางก.ล.ต.จะอยากออกแนวทางกำกับโดยเร็วแต่ทางคณะทำงานร่วม ทั้งกระทรวงการคลัง ก.ล.ต. ธนาคารแห่งประเทศไทย (ธปท.) และสำนักงานคณะกรรมการป้องกันและปราบปรามการฟอกเงิน (ปปง.) ต้องการให้การกำกับดูแลการระดมทุนแบบ ICO ประกาศใช้พร้อมกับกฏหมายดูแลเงินสกุลดิจิทัล
โดยขณะนี้คณะทำงานร่วมยังอยู่ระหว่างพิจารณาข้อกฎหมายสำหรับการวางแนวทางดูแลสกุลเงินดิจิทัลทั้งระบบ ที่คาดว่าจะเสร็จและประกาศใช้ไตรมาสแรกปีนี้ เพราะเห็นว่ามีการใช้เงินสกุลดิจิทัลในการซื้อเหรียญจากบริษัทที่ระดมทุนด้วย ICO ซึ่งคณะทำงานให้ความสำคัญกับประเด็นการรู้จักตัวตนของผู้ซื้อเงินดิจิทัล เพื่อไม่ให้เกิดความเสี่ยงเรื่องการฟอกเงิน